BANJOLUČKA BISKUPIJA

150. GODINA DJELOVANJA SESTRA MILOSRDNICA NA PODRUČJU GRADA BANJE LUKE
2022-10-23
Sestre Milosrdnice Sv. Vinka Paulskog zahvalit će Bogu u nedjelju, 23. listopada 2022. za 150. godina svoga neumornog i blagoslovljenog djelovanja na području grada Banje Luke. Svečanu svetu misu u 10.30 toga dana u banjolučkoj župnoj crkvi Pohoda BDM predvodit će mons. dr. Franjo Komarica, biskup banjolučki.
Nakon sv.mise uslijed prigodni program.
Sestre i banjolučki katolici pripremaju se za ovaj veliku jubilej trodnevnicom: četvrtak, petak i subota u 18 sati u banjolučkoj župnoj crkvi.
TABB
Banja Luka, 20. listopada 2022.

PETNAESTA OBLJETNICE SMRTI ANNE MARIE VOLKERS
2022-10-17
U povodu 15. obljetnice smrti Anne Marie Volkers (Amsterdam, 1944. +Prijedor 2007.) dobročiniteljice iz Nizozemske, a po nakani njezinih prijateljica iz obitelji Trišić (Banja Luka) u katedrali sv. Bonaventure u Banjoj Luci slavit će se sv. misa u ponedjeljak, 17. listopada 2022. u 18 sati.

SUSRET UPRAVNOG VIJEĆA CARITASA BIH I VODITELJA REGIONALNIH UREDA NACIONALNIH CARITASA KOJI DJELUJU U BIH
2022-10-12
Temeljem e-mail poziva Caritasa Bosne i Hercegovine, od 12. srpnja 2022. s prot. br. 448/2022., zatim pristiglih prijava dolaska/nedolaska i predloženih tema za razgovor u Banja Luci u zgradi Biskupskog ordinarijata (Kralja Petra I. 80) u ponedjeljak, 10. listopada 2022. godine od 14,00 do 16,00 sati, održat će se ovogodišnji susret Upravnog vijeća Caritasa BiH i voditelja regionalnih ureda drugih nacionalnih Caritasa koji još uvijek djeluju u BiH: Caritas Italije, Caritas Švicarske, CRS (Caritas Biskupske konferencije Sjedinjenih Američkih Država: Catholic Relief Services). Domaćin je Caritas Bosne i Hercegovine.
Nakon molitve i pozdrava domaćina predsjednika Caritasa BiH vrhbosanskog nadbiskupa metropolite mons. dr. sc. Tome Vukšića slijedi kratko obraćanje ravnatelja BiH mons. Tome Kneževića i prisutnih predstavnika regionalnih ureda nacionalnih Caritasa iz Europe i svijeta koji još uvijek djeluju u Bosni i Hercegovini.
Nakon uvodnog dijela slijede teme i rasprave u koje uvodi ravnatelj Caritasa BiH:
1. Tema: Caritas je karitativna ustanova Katoličke Crkve utemeljena na Evanđelju uz poštivanje crkvenih, karitativnih i društvenih/državnih zakona i odredbi, posebno menadžment standarda Katoličke crkve;
2. Tema: U našem karitativnom radu na prostoru Bosne i Hercegovine vrijede isti zakoni i odredbe kao u zemljama podrijetla: crkveni, karitativni i državni uz važeće menadžment standarde Katoličke Crkve vodeći pri tom računa o zahtjevima svakog od donatora;
3. Tema: Jesu li djelatnici svih naših Caritasa, nakon upošljavanja djelatnika, organizirali proces/obuku upoznavanja Caritasa i što traže crkvene, statutarne karitativne i društvene/državne odredbe na svim razinama;
4. Tema: Ima li u našem karitativnom djelovanju kvalitetne, odgovorne suradnje i zajedničkog djelovanja ili je ono prigodno ili samostalno ili radije surađujemo s drugima, nego s drugim nacionalnim ili nad/biskupijskim Caritasom u Bosni i Hercegovini;
5. Tema: U kojim sadržajima i projektima možemo unaprijediti našu uzajamnu karitativnu suradnju na dobro čovjeka u nevolji u ovoj zemlji i na ovim prostorima, bez obzira na nacionalnu i vjersku pripadnost, uz poštivanje slobode i samostalnosti karitativnog djelovanja svakog Caritasa.
Na kraju od 16,00 do 17,00 sati bit će zajednička kava kojoj će se pridružiti pristigli predstavnici Caritasa u Republici Hrvatskoj: Hrvatskog Caritasa i nad/biskupijskih Caritasa.
Ovogodišnji susret održava se pod motom:
Budimo odgovorni u svome karitativnom poslanju koje nam je povjerila Katolička Crkva preko naših ravnateljstava na bosanskohercegovačkim prostorima i u cijeloj regiji!
Za sva pitanja stoje Vam na usluzi:
Caritas Bosne i Hercegovine i djelatnica gđica Sanja Horvat:
033 206-442, e-mail: s.horvat@caritas.ba
CARITAS BOSNE I HERCEGOVINE
caritas.ba

GODIŠNJI SUSRET PREDSJEDNIKÂ, NACIONALNIH I NAD/BISKUPIJSKIH RAVNATELJA CARITASA U BIH I U RH
2022-10-10 - 2022-10-13
Nakon dvogodišnje pauze zbog pandemije COVID-a 10 prilika je ovo osvrnuti se na vrijeme od zadnjeg susreta u Mostaru do ovogodišnjeg u Banja Luci!
Svake godine održava se godišnji susret predsjednikâ, nacionalnih i nadbiskupijskih ravnatelja Caritasa u Bosni i Hercegovini i u Republici Hrvatskoj. Nakon dvogodišnje pauze zbog COVID-a 19 dogovoreno je da će ovogodišnji susret biti u Banja Luci od ponedjeljka popodne, 10. listopada 2022. godine, do četvrtka ujutro, 13. listopada 2022. godine.
Sastanku će nazočiti dvojica predsjednika Caritasa Bosne i Hercegovine vrhbosanski nadbiskup metropolit mons. dr. sc. Tomo Vukšić i Hrvatskog Caritasa varaždinski biskup mons. Bože Radoš, dvojica nacionalnih ravnatelja mons. Tomo Knežević i fra Tomislav Glavnik kao i ravnatelji nad/biskupijskih Caritasa u Bosni i Hercegovini i u Republici Hrvatskoj. Susret će se održati u zgradi Biskupskog ordinarijata Banja Luka (Kralja Petra I. 80).
Dva nacionalna Caritasa Bosne i Hercegovine i Republike Hrvatske pripremili su i usuglasili cjelokupni program temeljem svih prijedloga, posebno prijedloga domaćina Caritasa biskupije Banja Luka vezano za karitativni život i rad Biskupije Banja Luka, ali i kroz druge sadržaje koji krase ovaj dio crkvenog i društvenog bosanskohercegovačkog podneblja. Banja Luka će ovih dana bila sjedište karitativnog razmišljanja, govorenja i predlaganja Crkve u hrvatskom narodu, ali i šire.
Ponedjeljak, 10. listopada 2022. godine, dan je dolaska u Banja Luku, za Caritas Bosne i Hercegovine važan je zbog održavanja redovite sjednice Upravnog vijeća Caritasa BiH od 10,00 do 13,00 sati i popodnevnog godišnjeg susreta Upravnog vijeća Caritasa BiH s voditeljima/cama Regionalnih ureda Nacionalnih Caritasa koji još uvijek djeluju u Bosni i Hercegovini od 14,00 do 16,00 sati: Caritas Italije, Caritas Sjedinjenih Američkih Država: CRS (Catholic Relief Services), Caritas Švicarske i Caritas Belgije. Na kraju bit će upriličeno zajedničko druženje uz kavu kojemu će se pridružiti pristigli gosti Caritasâ u Republici Hrvatskoj.
Ovogodišnji susret započet će večernjim euharistijskim slavljem u 18,00 sati u banjolučkoj katedrali. Nad/biskupi u izravnoj komunikaciji dogovorili su da predsjednik Caritasa BiH mons. dr. sc. Tomo Vukšić predsjeda, a banjolučki biskup mons. dr. sc. Franjo Komarica propovijeda na euharistijskom slavlju uz koncelebraciju prisutnih biskupa, zatim nacionalnih i nad/biskupijskih ravnatelja Caritasa u BiH i u Republici Hrvatskoj i drugih nazočnih svećenika.
Utorak, 11. listopada 2022. god., ima dva dijela: prvi je središnji sastanak prijepodne, a popodne drugi je obilazak kraljevskog grada Jajca. Sastanak će započeti molitvom predsjednika Caritasa BiH mons. dr. sc. Tome Vukšića. Nazočne će zatim pozdraviti dvojica predsjednika mons. Tomo Vukić i mons. Bože Radoš kao i dvojica nacionalnih ravnatelja mons. Tomo Knežević i fra Tomislav Glavnik. Nazočnima riječi dobrodošlice uputit će banjolučki biskup mons. dr. sc. Franjo Komarica.
Zatim će ravnatelji kratko predstaviti nacionalni i nad/biskupijske Caritasi u BiH vezano na vrijeme minule pandemije COVIDA 19 i karitativno djelovanje istih u tom pandemijskom vremenu.
Za vrijeme kratke pauze, od 10,45-11,15 sati, bit će obraćanje medijima dvojice predsjednika i dvojice nacionalnih ravnatelja sa željom da mediji budu produžena karitativna ruka Caritasa kako u BiH tako i u Republici Hrvatskoj.
Zatim slijede središnje teme susreta vezane za Akciju Crkve u Republici Hrvatskoj povjerene Hrvatskom Caritasu poznate kao Tjedan solidarnosti s Crkvom i ljudima u BiH uz završnu diskusiju: „O pripremi i projektnoj provedbi Tjedna solidarnosti u RH: iskustva i nove mogućnosti“ (fra Tomislav Glavnik), „O provedbi Tjedna solidarnosti u BiH“ (mons. Tomo Knežević) i „Kako Tjedan solidarnosti učiniti uočljivijim“ (gđica Sanja Horvat). Druga tema uz završnu diskusiju bit će „Ugovor o Caritasu Katoličke crkve između HBK i Vlade Republike Hrvatske“ (fra Tomislav Glavnik). Zatim slijedi treća završna tema sa završnom diskusijom „Suradnja na prekograničnim ili EU projektima“ (gosp. Miroslav Valenta). Na kraju sastanka bit će dogovoreno mjesto i vrijeme održavanje sljedećeg sastanka u listopadu 2023. godine i određen domaćin sastanka.
Popodne je predviđen odlazak u srednjobosanski kraljevski grad Jajce. Gosti će prvo posjetiti oce franjevce i franjevačkim samostan, zatim muzej s kraljevom grobnicom, razgledati stari grad s crkvom sv. Marije i tornjem sv. Luke, poznati vodopad, mlinice i prelijepa nadaleko poznata jezera s vodopadom.
Srijeda, 12. listopada 2022. god., započet će euharistijskim slavljem, a nakon doručka krenut će se u posjetu poznatom Trapističkom samostanu i odlazak u župu Presnače mjesto mučeništva vlč. Filipa i s. Cecilije. Nakon ručka slijedi posjeta projektima Caritasa biskupije Banja Luka: SEC (Socijalno-edukativni centar), Dom za starije osobe, Dječji vrtić, Farma, zatim Mahovljane s biskupijskim vinogradom. Predviđena je i mogućnost obilaska pravoslavne crkve, Ferhadije i Kastela.
U četvrtak, 13. listopada 2022. god., nakon euharistijskog slavlja i doručka odgovorni karitativni djelatnici iz Bosne i Hercegovine i Republike Hrvatske obogaćeni brojnim sadržajima i dojmovima u Bosni i Hercegovini i u Banja Luci krenut u svoje Caritase.
Za sva pitanja stoje Vam na usluzi:
Caritas Bosne i Hercegovine i djelatnica gđica Sanja Horvat:
033 206-442, e-mail: s.horvat@caritas.ba
caritas.ba

HODOČAŠĆE U MARIJU BISTRICU
2022-10-08
Hodočašće u Mariju Bistricu predviđeno je za subotu, 8.10.2022.
Polazak će biti ispred katedrale u 5 sati ujutro.
Sv. misa će biti u 11, pobožnost Križnog puta u 14.30.
Polazak u Banju Luku u 15.30 sati.

PROSLAVA PATRONA ŽUPE PRESNAČE
2022-10-01
U subotu, 1. listopada, spomen sv. Terezije od Djeteta Isusa. – U Svetištu sv. Terezije u Presnačama proslava zaštitnice bit će u subotu 2. listopada u 11 sati, a predvodit će ju pomoćni biskup Marko Semren. Trodnevnica u Presnačama u srijedu, četvrtak i petak u 18 sati.

NADBISKUP VUKŠIĆ SLAVIT ĆE SVETU MISU U ŽUPI BIHAĆ NA SVJETSKI DAN MEDIJA U BOSNI I HERCEGOVINI
2022-09-25
U skladu s odlukom BK BiH iz 2003. godine, Svjetski dan sredstava društvene komunikacije održava se u biskupijama u BiH svake godine u posljednju nedjelju mjeseca rujna pa će ove 2022. godine biti obilježen 25. rujna u svim župama i crkvenim zajednicama.
Predsjednik Vijeća za sredstva društvenih priopćivanja Biskupske konferencije Bosne i Hercegovine mons. Tomo Vukšić, nadbiskup koadjutori vrhbosanski i apostolski upravitelj Vojnog ordinarijata u BiH, u nedjelju 25. rujna 2022. u 11 sati predvodit će Euharistijsko slavlje u župnoj crkvi sv. Ante u Bihaću koja pripada Banjolučkoj biskupiji u povodu obilježavanja Svjetskoga dana društvenih komunikacije u biskupijskim zajednicama u Bosni i Hercegovini.
U skladu s odlukom Biskupske konferencije Bosne i Hercegovine iz 2003. godine, Svjetski dan sredstava društvene komunikacije održava se u biskupijama u Bosni i Hercegovini svake godine u posljednju nedjelju mjeseca rujna pa će ove 2022. godine biti obilježen 25. rujna u svim župama i crkvenim zajednicama u Bosni i Hercegovini. Toga dana nadbiskup Vukšić slavit će Svetu misu u župi Bihać u skladu s dosadašnjim običajem da predsjednik Vijeća za medije BK BiH, u dogovoru s mjerodavnim biskupom i župnikom, toga dana predvodi Svetu misu u drugoj biskupiji i drugoj župi. Do sada je nadbiskup Vukšić u posljednju nedjelju u rujnu slavio Svete mise počevši od 204. godine: u Mostaru, Sarajevu, Banja Luci, Tomislavgradu, Žepču, Drvaru, Bijelom Polju (Potoci) pokraj Mostara i Tolisi u Bosanskoj Posavini.
„Župa Bihać danas broji oko 1500 katolika. U njoj djeluju dvojica svećenika, franjevaca Bosne Srebrene. U župi djeluju i sestre Klanjateljice Krvi Kristove koji se pomažu u pastoralu, animiranju liturgijskih slavlja i uređenja crkve. Naravno, kao i mnoge župe u našoj biskupiji ali i zemlji i župa Bihać se suočava s velikim iseljavanjem mladih ljudi koji sreću traže u zemljama Zapadne Europe. Samo ću spomenuti da je 1991. godine župa imala više od 3600 vjernika, a danas je ta brojka i više nego prepolovljena. No, uzdamo se u Božju providnost i vjerujemo da se prisutnost katolika na ovome području neće tako lako ugasiti“, kazao je župnik fra Ivan Tučić koji se, zajedno sa župnim vikarom fra Ivanom Lovrićem te sestrama Klanjateljicama Krvi Kristove s. Blankom Šturm, s. Alfonzom Duspara i s. Leopoldinom Džebić i cijelom župnom zajednicom, raduje dolasku predsjednika Biskupske konferencije BiH nadbiskupa Vukšića i ovom lijepom događaju na koji su posebno pozvani djelatnici medija.
Župnik Tučić je, govoreći o povijesti župe Bihać, spomenuo da ova župa sv. Ante Padovanskog, smještena na sjeverozapadu Bosne, pripada Banjalučkoj biskupiji te da u njoj, kao i u drugim župama te biskupije djeluju franjevci Bosne Srebrene. Prisutnost katolika na ovome području može se pratiti od najranijeg srednjovjekovnog razdoblja u kojem je postajalo više crkava te dominikanski i franjevački samostan. Međutim dolaskom Osmanlija 1592. godine sve su crkve porušene osim dominikanske crkve svetog Ante koja je pretvorena u džamiju Fethiju koja i danas postoji. Nakon dolaska Osmanlija preostale katolike u Bihaću pastorizirali su franjevci iz Vodičeva i Majdana.
Sredinom sedamdesetih godina XVII. stoljeća spominje se bihaćka župa s trošnom crkvom i 200 katolika. Ona ponovno iščezava u vrijeme Bečkog rata koncem XVII. stoljeća i o njoj nema spomena do 1741. godine. Tek je 1771. godine poznat prvi župnik fra Jozo Valentić i od tada postoje matice. Budući da se Bihać tad nalazi u pograničnim dijelovima Carstva, dolazi do nemira i tadašnji župnik biva ubijen 1788. godine.
Dolaskom Austro-Ugarske vlasti u gradu je 1891. godine izgrađena nova crkva sv. Ante. Sam izgled crkve bio je, za ono vrijeme, više nego impozantan, ali 1944. godine, točno na samu Cvjetnicu, saveznički bombarderi su do temelja srušili tu crkvu pri čemu je poginuo veliki broj vjernika žena, djece, staraca, koje je lako bilo raspoznati po bjelini narodnih nošnji koje Hrvati tog kraja nose o blagdanima, a koji su se zatekli na svetoj misi. Od ovog vjerskog objekta ostao je jedino kvadratni visoki toranj sa zvonikom koji i danas odolijeva zubu vremena, podsjećajući današnje naraštaje na sve strahote ratnog razaranja koje su se dogodile.
Kako je župa ostala bez crkve, bogoslužje se držalo u provizornoj kapelici u ovećoj gospodarskoj zgradi uz župni stan. Tek je od 1970. do 1972. godine župna zajednica uspjela izgraditi novu crkvu, oktogonalnog oblika, po projektu arhitekta Z. Ćuka u kojoj se i danas slave Svete mise.
Na teritoriju župe Bihać od 2006. godine djeluje i Katolički školski centra „Ivan Pavao II.” u sustavu „Katoličkih škola za Europu” kao najmlađi od sedam centara u sustavu „Katoličkih škola za Europu” u Bosni i Hercegovini. Na mrežnoj stranici spomenutog KŠC-a podsjećaju da počeci djelovanja Katoličke Crkve na području školstva u Bihaću počinju još davne 1894. godine kada su sestre Klanjateljice Krvi Kristove otvorile pučku školu s četiri razreda. Novoizgrađena zgrada samostana i škole bila je jedna od najvećih i najljepših zgrada u Bihaću oslikana na mnogima razglednicama i uspomenama iz tog doba, a i danas je ostala u trajnoj uspomeni na svoju prvotnu namjenu po nazivu „Kloster” (samostan) kojeg koriste svi Bišćani. U školskoj godini 1930/1931. u školi je bilo 326 učenika, a do 1933. pučku školu je završilo 3 500 djece, a građansku 500 učenica. Za vrijeme Drugog svjetskog rata škola je više puta bila bombardirana osobito 1944. godine. Odlukom Ministarstva prosvjete od 30. IV. 1945. u tadašnjoj Jugoslaviji ukinute su sve privatne škole i vrtići zbog čega više sestre nisu mogle držati nastavu. Nakon obnove Narodna vlast je u nekadašnju sestrinsku školu smjestila glazbenu školu (ona se i danas tu nalazi), a u gimnastičkoj dvorani bio je smješten Muzej AVNOJ-a, stoji na spomenutoj mrežnoj stranici.
Sarajevo, 26. kolvoza 2022.

OBILJEŽAVANJE 2. OBLJETNICE UTEMELJENJA EUROPSKOG CENTRA ZA MIR I SURADNJU
2022-09-20
U organizaciji Banjolučke biskupije i Paneuropske unije, a u suradnji sa Zakladom Konrad Adenauer bit će upriličeno obilježavanje 2. obljetnice utemeljenja Europskog centra za mir i suradnju.
U organizaciji Banjolučke biskupije i Paneuropske unije, a u suradnji sa Zakladom Konrad Adenauer, u utorak, 20. 9. 2022. u Banjoj Luci u Kući susreta „Marija Zvijezda“ (bivši trapistički samostan – Slatinska 1) bit će upriličeno obilježavanje 2. obljetnice utemeljenja Europskog centra za mir i suradnju.
Program počinje u 11 sati akademskim dijelom u kojem su predviđeni govornici:

mons. dr. Franjo Komarica, biskup banjolučki i kopredsjednik Kuratorija Europskog centra
kardinal Vinko Puljić, vrhbosanski nadbiskup i metropolit em.
Andreas Raab, generalni tajnik Kuratorija Europskog centra
Nataša Tramišak, ministrica regionalnog razvoja i europskih fondova Republike Hrvatske
Zvonko Milas, državni tajnik Središnjeg državnog ureda za Hrvate izvan Republike Hrvatske
dr. sc. Danijel Marušić, župan Brodskoposavske županije
Vanja Gavran, zamjenik glavnog tajnika Međunarodne paneuropske unije
Georg Alois Oblinger, rektor svetišta Marienfried (Pfaffenhofen)
Josef Kirchmann, načelnik općine Langen kod Bregenza – Austrija

Nakon toga će biti predstavljena nova izdanja i projekti:

Predstavljanje donacije Europskom centru – Bruno Schmidt, Zaklada Marija Zvijezda / Munderkingen n/D Njemačka
„Trapistička opatija Marija Zvijezda u Banjoj Luci Vodič kroz prošlost i sadašnjost jedinstvenog europskog djela‟ (njemačko izdanje), kojeg će predstaviti Rudolf Baier, autor izdanja i predsjednik Kluba prijatelja „Marija Zvijezda“ te Josef Fink, nakladnik izdanja
„Marija Zvijezda i njeni trapisti – 150 godina svjetlo na Vrbasu‟ (njemačko izdanje) kojeg će predstaviti Winfried Gburek,član Kuratorija i urednik izdanja
Idejni projekt zgrade budućeg Centra kojeg će predstaviti arhitekti Ivana Barišić i Darijo Pleša

U 17 sati bit će služena koncelebrirana sveta misa koju predvodi Vinko kard. Puljić, nadbiskup metropolit vrhbosanski u miru. Nakon mise bit će održan koncert na kojem će nastupiti sopranistice Lucija Borković i Danka Ilić i prof. Neven Kraljić na orguljama.
Europsku centar za mir i suradnju ima misiju zasnovanu na obrazovnim programima i susretima europske mladeži i svih ljudi dobre volje. Utemeljen je kao neprofitna međunarodna organizacija za vjerske i obrazovne, kulturne i gospodarske programe, susrete, suradnju i razmjenu u području interkulturalnoga, međuetničkoga, međuvjerskoga i političkoga dijaloga.
KTA/paneuropa.international

XXIV. REDOVNIČKI DAN U BOSNI I HERCEGOVINI
2022-09-03
Ovogodišnji Redovnički dan u Bosni i Hercegovini održat će se u subotu 3. rujna u Katoličkom školskom centru „Don Bosco“u Žepču.
Program će započeti u 9.30 uvodnom molitvom te pozdravom i dobrodošlicom predsjednika Konferencije viših redovničkih poglavara i poglavarica Bosne i Hercegovine fra Joze Marinčića. Prigodnu riječ uputit će vrhbosanski nadbiskup mons. Tomo Vukšić i ravnatelj salezijanske zajednice don Mirko Barbarić.
Redovnički skup moderirat će don Ivan Veriga.
Predavanje “Redovnici i redovnice – stručnjaci ili amateri sinodalnosti?”održat će s. Branka Perković, ŠSF Hercegovačke provincije.
Nakon predavanja slijedi rasprava, a zatim stanka. Bit će prigoda za sakrament pomirenja.
Euharistijsko slavlje s početkom u 12 sati predslavit će nadbiskup Vukšić.
Objed će biti u 13 sati.
U 14 sati, uslijedit će razgledavanje Centra i rekreacija u salezijanskom duhu, a za članove Konferencije VRPP-a BiH održat će se Izvanredna skupština.
Oko 17 sati pedviđeno je zatvaranje XXIV. redovničkog dana.
KVRPP BiH
Žepče, 27. kolovoya 2022.

MISIJSKA AKCIJA MIVA BIH - SPOMENDAN SV. KRISTOFORA
2022-07-31
Iduća je nedjelje je osamnaesta nedjelja kroz godinu.
Te ćemo se nedjelje mi u katedrali uključiti u misijsku akciju MIVA BiH. Ona se organizira uz spomendan sv. Kristofora, zaštitnika vozača. – Uz redovitu milostinju prikupit ćemo priloge za pomoć u nabavci prijevoznih sredstava za misionare u svijetu. Nije bitno da dadnemo puno nego da se svatko i sa svojim darom uključi u pomaganje misija/

PROSLAVA 5. OBITELJSKOG DANA U BIH I 2. SVJETSKOG DANA DJEDOVA, BAKA I STARIJIH OSOBA
2022-07-30 - 2022-07-31
Peti Obiteljski dan u Bosni i Hercegovini i Drugi Svjetski dan djedova, baka i starijih osoba bit će proslavljen u nedjelju, 31. srpnja 2022. u 11 sati svečanim Euharistijskim slavljem koje će u župnoj crkvi Svete Obitelji u Kupresu predvoditi nadbiskup metropolit vrhbosanski u miru kardinal Vinko Puljić. Prigodnu propovijed uputit će predsjednik Biskupske konferencije Bosne i Hercegovine mons. Tomo Vukšić, nadbiskup metropolit vrhbosanski i apostolski upravitelj Vojnog ordinarijata u BiH. Euharistijskom zajedništvu pridružit će se i biskup mostarsko-duvanjski i apostolski upravitelj trebinjsko-mrkanski mons. Petar Palić kao i predsjednik Vijeća za obitelj BK BiH mons. Marko Semren, pomoćni biskup banjolučki, koji će također u kupreškoj župnoj crkvi u subotu 30. srpnja 2022. u 19 sati predvoditi Misu uočnicu i klanjanje pred Presvetim Oltarskim Sakramentom nakon Mise
Biskupi Biskupske konferencija Bosne i Hercegovine sa svog 84. redovitog zasjedanja, održanog 13. i 14. srpnja 2022. u Banjoj Luci, uputili su poziv svim članovima svojih biskupijskih zajednica kojima je to moguće, a posebno vjernicima iz susjednih župa, da se i ove godine ujedine na Euharistijskom slavlju u nedjelju 31. srpnja 2022. u crkvi Svete Obitelji na Kupresu na proslavi petog Obiteljskog dana. Te nedjelje su i sve župne i druge crkvene zajednice u Bosni i Hercegovini pozvane moliti za obitelji te za djedove, bake i starije osobe.
Središnja proslava 5. Obiteljskog dana u BiH i 2. Svjetskog dana djedova, baka i starijih osoba na Kupresu bit će prema sljedećem programu:
Subota, 30. srpnja 2022.

18:00 sati – prigoda za pristup sakramentu ispovijedi
18:00 – krunica za obitelji
19:00 sati – Sveta misa uočnica: predvodi predsjednik Vijeća za obitelj BK BiH mons. Marko Semren
20:00 sati – jednosatno klanjanje pred Presvetim oltarskim sakramentom na temu Poruke pape Franje za Drugi Svjetski dan djedova, baka i starijih osoba

Nedjelja, 31. srpnja 2022.

10:00 sati – molitva krunice i prigoda za pristup sakramentu ispovijedi
11:00 sati – svečano Euharistijsko slavlje: predvodi kardinal Vinko Puljić, a propovijeda predsjednik Biskupske konferencije Bosne i Hercegovine mons. Tomo Vukšić, nadbiskup metropolit vrhbosanski i apostolski upravitelj Vojnog ordinarijata u BiH.

Dikasterij za laike, obitelj i život Svete Stolice priredio je prigodnu
Molitvu za 2. svjetski dan djedova, baka i starijih osoba.
Zahvaljujem Ti, Gospodine,
za blagoslov dugog života,
jer onima koji se Tebi utječu,
uvijek daješ da rod donose.
Oprosti mi, Gospodine,
bezvoljnost i razočaranje,
a ne napuštaj me
kada mi sile malakšu.
Nauči me gledati s nadom
budućnost koju mi daješ,
poslanje koje mi povjeravaš
i da Ti neprestance pjevam hvale.
Učini me tvorcem
revolucije nježnosti,
da se s ljubavlju brinem o svojoj unučadi
i svim malenima koji u Tebi traže zaklon.
Zaštiti, Gospodine, papu Franju
i podari Crkvi svojoj
da oslobodi svijet od samoće.
Upravi korake naše na put mira.
Amen.

DAN MOLITVENOG SJEĆANJA NA MUČENIKE I ŽRTVE BANJOLUČKE BISKUPIJE – DRVAR, 27. SRPNJA 2022.
2022-07-27
U Drvaru se u srijedu 27. srpnja 2022. g. 21. put održava „Dan molitvenog sjećanja na mučenike i žrtve Banjolučke biskupije“ kojim će se komemorirati sve mučenike i žrtve ratova i totalitarizama XX. st. s područja Banjolučke biskupije, te na poseban način 81. godišnjica stradanja drvarskog župnika Waldemara Maximilijana Nestora i drvarskih katolika.
Ovaj spomen-dan uveden je 2001. i nosio je naziv „Dan drvarskih mučenika“ – u spomen na drvarskog župnika Waldemara Maksimilijana Nestora koji je 27. srpnja 1941. mučki ubijen zajedno sa skupinom svojih vjernika vraćajući se s hodočašća sv. Ani iz Knina – a od 2008., odredbom banjolučkog biskupa Franje Komarice, komemoracija mijenja ime u „Dan molitvenog sjećanja na mučenike i žrtve Banjolučke biskupije“, i tako postaje biskupijska komemoracija.
Molitveni program ovogodišnje komemoracije.
10.00 – križni put mučenika (nova crkva u izgradnji, Jole Marića bb)
11.00 – sveta misa koju predvodi banjolučki biskup mons. Franjo Komarica (nova crkva u izgradnji, Jole Marića bb)
12.30 – polaganje vijenaca i molitva pred spomen-križem poginulih branitelja (stari bogoslužni prostor, Titova 33)
Podsjetimo, 27. srpnja 1941. u mjestu Trubar kod Drvara četnički ustanici izveli su iz vlaka drvarskoga župnika Waldemara Maksimilijana Nestora sa skupinom njegovih vjernika koji su se vraćali s hodočašća sv. Ani u Kosovu kraj Knina, pobili ih i bacili u jamu Golubnjaču. Taj dan napadnut je i drugi vlak s civilima koji su se vraćali u Drvar s hodočašća sv. Ani na Oštrelju. Do kraja 2. svjetskog rata iz Drvara su protjerani ili pobijeni gotovo svi katolici, katolička crkva u Drvaru srušena je i uklonjena 1949., a crkveno zemljište nacionalizirano i podijeljeno novim vlasnicima, dok je katoličko groblje preorano 60-tih godina prošlog stoljeća za potrebe drvarske Celuloze. Komunističke su vlasti, nakon 2. svjetskog rata, drvarsku gruntovnicu uništile ili sakrile, kako bi se prikrio dokaz vlasništva zemlje u Drvaru brojnih katoličkih obitelji koje su tamo živjele.
Istog dana kad je izvršen zločin nad drvarskim župnikom i katolicima, ustanici su i u susjednoj Lici izvršili zločine nad hrvatskim civilima na području Srba, Boričevca i Donjeg Lapca, a nedugo zatim i nad muslimanskim civilima u Kulen Vakufu.
U sljedećih 10-ak dana isti scenarij ponovio se u Bos. Grahovu i Krnjeuši. Najprije je početkom kolovoza zvjerski ubijen grahovski župnik don Juraj Gospodnetić s više od 200 grahovskih katolika, a potom u Krnjeuši kod Bosanskog Petrovca i župnik Krešimir Barišić zajedno s više od 250 svojih vjernika. Trojica župnika prvomučenika (Waldemar, Juraj i Krešimir) stali su tako na čelo nepregledne kolone od preko 600 Bogu posvećenih osoba (svećenika, redovnika, redovnica, bogoslova, sjemeništaraca) koji su mučenički ubijeni ili nastradali u godinama 2. svjetskog rata i poraća na području bivše Jugoslavije.
Nakon svih tih zločina, Katolička Crkva i hrvatski narod bili su praktički iskorijenjeni sa širokog područja zapadne Bosne i istočne Like, od Ključa do Knina i Gospića, i od Glamoča do Bihaća. U bivšoj Jugoslaviji taj se dan 27. srpnja slavio kao Dan ustanka naroda Hrvatske i BiH, a i u modernoj Hrvatskoj i BiH još uvijek neke skupine i pojedinci toga dana u Srbu i Drvaru obilježavaju ustanak. U Drvaru ovaj dan proglašen je za Dan Općine.
U pozivu na ovaj molitveni skup stoje sljedeće riječi: „ Molitveno sjećanje nije niti smije biti pozivanje na mržnju ili na osvetu, nego molitva za pokoj duša tih žrtava i čuvanje spomena na njihov život i smrt. Kao kršćani i za počinitelje zla molimo Božje smilovanje i obraćenje. Ujedno želimo i molimo da se ubrza dan kada ćemo barem neke od tih žrtava, koji su pravi kršćanski mučenici, ubijeni iz mržnje na vjeru, vidjeti na svojim oltarima kao – od Crkve službeno proglašene – uzore ljubavi prema Bogu i bližnjemu, koji su za te ideale žrtvovali svoj vlastiti život.“
Župa Drvar
Drvar, 24. srpnja 2022.

KULTURNO - VJERSKA MANIFESTACIJA „DANI SVETOG ILIJE PROROKA 2022“ U BOSANSKOM GRAHOVU
2022-07-22 - 2022-07-30
U povodu blagdana sv. Ilije proroka, zaštitinika župe Bos. Grahovo, i ove se godine održava kulturno-vjerska manifestacija „Dani sv. Ilije proroka“ od 22. 23. i 30. srpnja. Organizatori manifestacije su: Udruga za očuvanje povijesne i kulturne baštine „Don Juraj Gospodnetić“ Bos. Grahovo, Udruga za očuvanje povijesne i kulturne baštine Hrvata Bosanskog Grahova„Dinara-Ponare“ i Župa sv. Ilije proroka Bos. Grahovo.
Manifestacija je i ove godine pod visokim pokroviteljstvom Hrvatskog narodnog sabora BiH (HNS BIH).
Program proslave:
Petak, 22. 7. 2022.
18:00 – SVETA MISA
(kapela sv. Jeronima u selu Korita)
18:45 – MOLITVA PRED SPOMEN PLOČOM ZA POK. MANDU I MATU VULIĆA
(obiteljska kuća Vulić – Korita)
19.30 – POLAGANJE VIJENCA I MOLITVA
Spomen obilježje poginulim pripadnicima 81. GB „Kumovi“ – Korita
20:00 – XI. PJESNIČKO SIJELO U ČAST DON JURJA GOSPODNETIĆA
(Vidikovac – Korita)
Subota, 23. 7. 2022.
11:00 – SREDIŠNJE MISNO SLAVLJE VANJSKE PROSLAVE BLAGDAN SV. ILIJE PROROKA, ZAŠTITNIKA ŽUPE BOS. GRAHOVO
(Svetu misu u župnoj crkvi sv.Ilije proroka u Obljaju predvodi mons. Ante Vidović, tajnik Apostolske nuncijature u Meksiku, a propovijeda mons. Amauri Medina, tajnik Apostolske nuncijatue u BiH)
12:30 – PRIGODNI KULTURNO- UMJETNIČKI PROGRAM
13:15 – OBJED ZA SVE PRISUTNE
14:00 – VI. MEĐUNARODNI PLJOČKARSKI TURNIR „SV. ILIJA“ GRAHOVO
Subota, 30. 7. 2022.
16.00 – XX. POZIVNI MALONOGOMETNI TURNIR „SV. ILIJA“
(igralište OŠ Grahovo)

PROSLAVA SVETKOVINE SVETOG BONAVENTURE
2022-07-15
U drugi petak, 15. srpnja, slavit ćemo svetkovinu sv. Bonaventure. Za ćemo se pripravljati trodnevnicom: u utorak (12. srpnja), srijedu i četvrtak.
Prije sv. misā u 18 sati bit će prigoda za svetu ispovijed.
Na samu svetkovinu misa u katedrali bit će u 10 sati. – Biskup će Franjo tom prigodom obilježiti 50 godina svog svećeništva.
Pozivam one koji mogu pomoći ukrašavanju katedrale za svetkovinu sv. Bone, da svoj prilog daruju u sakristiji nakon mise.

84. REDOVITO ZASJEDANJE BISKUPSKE KONFERENCIJE BOSNE I HERCEGOVINE
2022-07-13 - 2022-07-14
Biskupska konferencija Bosne i Hercegovine održat će svoje 84. redovito zasjedanje, 13. i 14. srpnja 2022. u prostorijama Biskupskog ordinarijata u Banjoj Luci (ulica Kralja Petra I. br. 80).
Zasjedanje će započeti u srijedu, 13. srpnja 2022. u 9 sati pod predsjedanjem nadbiskupa metropolita vrhbosanskog i apostolskog upravitelja Vojnog ordinarijata u BiH mons. Tome Vukšića, predsjednika BK BiH.
Tijekom zasjedanja biskupi će se, između ostalog, osvrnuti na provedbu zaključaka s proljetnog zasjedanja održanog u Mostaru te razmotriti izvješća o djelovanju Caritasa Bosne i Hercegovine i provedbi Đakonske pastoralne godine. Posebnu pozornost posvetit će prvoj etapi sinodalnog hoda na biskupijskoj razini nakon koje će uslijediti kontinentalna i potom univerzalna etapa koja će se odvijati u Vatikanu u listopadu 2023. godine, a koju će obilježiti održavanje XVI. Redovne opće skupštine Biskupske sinode.
Zasjedanje će završiti u četvrtak, 14. srpnja 2022. u 12 sati uobičajenom konferencijom za novinstvo u prostorijama Biskupskog ordinarijata. O zasjedanju će na konferenciji govoriti nadbiskup Vukšić i biskup banjolučki mons. Franjo Komarica.
Na blagdan sv. Bonaventure, nebeskog zaštitnika Banjolučke biskupije i katedrale u petak, 15. srpnja bit će Euharistijsko slavlje u katedrali u 10 sati. Predsjedat će biskup Komarica, koji će tom prigodom proslaviti zlatni jubilej – 50 godina svećeništva zajedno sa svojim dugogodišnjim suradnikom u Biskupskom ordinarijatu mons. Antom Orlovcem. Prigodnu propovijed uputit će nadbiskup metropolit vrhbosanski u miru kardinal Vinko Puljić.

SVETKOVINA PREDRAGOCJENE KRVI KRISTOVE
2022-07-01
U petak, 1. srpnja, Sestre Klanjateljice Krvi Kristove, slave svetkovinu Predragocjene Krvi Kristove.
U samostanskoj kapelici u „Novom Nazaretu“ (Budžak) svečanu će misu u 11 sati predvoditi župnik vlč. Vladislav Žarko Ošap.

SVETKOVINA SV. PETRA I PAVLA - PATRON ŽUPE ŠIMIĆ
2022-06-29
U srijedu, 29. lipnja 2022. godine, svetkovina sv. apostola Petra i Pavla.
Patron u župi Šimići.

SVETKOVINA SV. PETRA I PAVLA - PATRON ŽUPE MOTIKE
2022-06-29
U srijedu, 29. lipnja 2022. godine, svetkovina sv. apostola Petra i Pavla.
Patron u župi Motike.

HODOČAŠĆE NA VISOVAC (NACIONALNI PARK KRKA) U HRVATSKOJ
2022-06-25
U subotu je najavljeno hodočašće na Visovac (Nacionalni park Krka) u Hrvatskoj.
Polazak sa Stare autobusne stanice u 4 sata, povratak oko 22 sata.
Cijena 45 KM.

SVETKOVINA ROĐENJA SV. IVANA KRSTITELJA
2022-06-24
U četvrtak, 23. lipnja, svetkovinu Rođenja sv. Ivana Krstitelja. U katedrali misa u 18 sati.
U Trapistima će se svetkovina slaviti u petak, 24. lipnja, mise će biti u 8, 10:30 (predvodit će biskup Franjo) te u 18 sati.
Trodnevnica je u utorak, srijedu i četvrtak s misama u 18 sati.

SV. VID MUČENIK - ZAŠTITNIK ŽUPE BARLOVCI
2022-06-19
U srijedu, 15. lipnja, sv. Vid mučenik – zaštitnik župe Barlovci. Župa Barlovci će sv. Vida slaviti u nedjelju, 19. lipnja s misom u 11 sati.

TRIDESETA OBLJETNICA KIDNAPIRANJA I UBIJANJA ŽUPNIKA VLČ. RATKA GRGIĆA
2022-06-16
U četvrtak, 16. lipnja 2022. na svetkovinu Presvetog Tijela i Krvi Kristove – Tijelovo u župnoj crkvi sv. Josipa u Novoj Topoli kod Bosanske Gradiške bit će slavljena Sveta misa za kidnapiranog i do danas još uvijek nepronađenog župnika te župe vlč. Ratka Grgića.
Misno slavlje s početkom u 10 sati predslavit će biskup banjolučki mons. Franjo Komarica.

PROSLAVA SV. ANTE PADOVANSKOG NA PETRIĆEVCU
2022-06-10 - 2022-06-13
Na slavu Božju i ugodu naroda njegova i ove ćemo godine proslaviti nebeskog zaštitnika naše župe sv. Antu Padovanskog. Sv. Anto bio je čovjek Božje providnosti, apostol trinaestog stoljeća, osobiti ljubimac Božji, veliki čudotvorac; bio je milostiv pomoćnik nevoljnih i tješitelj žalosnih, miljenik kršćanstva, pravi ponos franjevačkog reda.
Što je sv. Anto bio za života, to je sve i danas. Zahvaljujući dragome Bogu uz pripravu kroz trinaest utoraka za slavlje patrona naše župe pripravljat ćemo se i kroz trodnevnicu. Informacije o terminima svetih misa, kao i predslaviteljima misnih slavlja možete pronaći na plakatu ispod, kao i na oglasnoj ploči našeg, ali i ostalih župnih ureda u Banja Luci.

PROGRAM DUHOVNE OBNOVE I DUHOVSKOG BDIJENJA U OPATIJI "MARIJA ZVIJEZDA"
2022-06-04
PROGRAM
Duhovna obnova i Duhovsko bdijenje
Opatija “Marija Zvijezda”, Slatinska 1, Banja Luka
04.06.2022.
13:30 Slavljenje (prigodne karizmatske pjesmu u izvođenju zbora iz Mostara)
14:00 Pozdrav biskupa mons. Franje Komarice
14:15 Svjedočanstva Sinodalnog puta
15:00 Biskup mons. Franjo Komarica – prigodno predavanja (nagovor)
15:30 Fra Tomislav Jelić – predavanje i Ispit savjesti
16:00 – 17:30 Prigoda za sakrament ispovijedi
16:00 Fra Ivo Pavić – predavanje i molitve
17:30 Pauza i priprava za Euharistiju
18:00 Sv. Misa – Koncelebrirano Misno slavlje, predslavi mons. Franjo Komarica biskup banjolučki, uz koncelebraciju brojnih svećenika

Klanjanje pred Presvetim

Oko 20:00 – Predviđa se završetak programa.

PATRON ŽUPE POHODA BDM BANJA LUKA
2022-05-31
U utorak, 31. svibnja, u našoj župi je svetkovina Pohoda BDM. U župnoj crkvi svečana misa u 10.30, predvodit će ju vlč. Jakov Kajinić, duhovnik u Travničkome sjemeništu. Večernje će mise u župi i u katedrali biti u 18 sati i završetak svibanjske pobožnosti Gospi.

GODIŠNJICA SMRTI BISKUPA ALFREDA PICHLERA
2022-05-17
U utorak, 17. svibnja, je 30. godišnjica smrti biskupa Alfreda Pichlera, posljednjeg pokojnog biskupa naše biskupije.
Sjetit ćemo ga se u svojim molitvama.
Misu u 18 sati u katedrali predvodit će naš biskup Franjo.

SPOMEN BLAŽENOG IVANA MERZA
2022-05-10
U utorak, 10. svibnja, spomen bl. Ivana Merza.
Svečanu misu u 10.00 sati predvodit će naš biskup Franjo.
Ne će biti večernje mise!

DUHOVNA PRIPRAVA ZA 59. SVJETSKI DAN MOLITVE ZA ZVANJA
2022-05-01 - 2022-05-08
U tjednoj duhovnoj pripravi za Dan molitve za svećenička i redovnička sudjelovat će redovničke zajednice koje djeluju na području Bosne i Hercegovine.
U povodu Dana molitve za svećenička i redovnička zvanja koji se slavi na četvrtu vazmenu nedjelju, Povjerenstvo za pastoral zvanja pri Konferenciji viših redovničkih poglavara i poglavarica u BiH i ove je godine sastavilo prijedlog za obilježavanje Tjedna molitve za zvanja redovničkih zajednica koje djeluju na području Bosne i Hercegovine, izvijestila je mrežna stranica Konferencije viših redovničkih poglavara i poglavarica BiH.
Molitva za duhovna zvanja od 1. svibnja do 8. svibnja 2022. godine bit će se prema navedenom rasporedu:

Nedjelja, 1. svibnja: Klarise – Brestovsko, Marijine sestre čudotvorne medaljice – Žepče i Karmelićani – Buško jezero.
Ponedjeljak, 2. svibnja: Karmelićanke Božanskog srca Isusova – Gabela Polje, Kćeri Božje ljubavi i Dominikanci – Zenica.
Utorak, 3. svibnja: Klanjateljice Krvi Kristove, Uršulinke – Zenica i Franjevci Hercegovačke provincije.
Srijeda, 4. svibnja: Kćeri Milosrđa – Uskoplje, Školske sestre franjevke Hercegovačke provincije i Isusovci – Sarajevo.
Četvrtak, 5. svibnja: Franjevke Marijine misionarke – Odžak, Milosrdnice – Sarajevo i Franjevci Bosne Srebrene.
Petak, 6. svibnja: Školske sestre franjevke Bosansko-hrvatske provincije, Salezijanci – Žepče i Služavke Malog Isusa – Split.
Subota, 7. svibnja: Misionarke ljubavi – Banja Luka i Služavke Maloga Isusa – Sarajevo.
Nedjelja, 8. svibnja: Karmelićanke – Sarajevo, Franjevke od Bezgrješnog začeća iz Dubrovnika, Sestre Milosrdnog Isusa – Novi Travnik.

redovnistvo.ba
Sarajevo, 28. travnja 2022.

KONFERENCIJA ZA TISAK BISKUPA KOMARICE UOČI USKRSA
2022-04-14
Biskup banjolučki mons. Franjo Komarica održat će u četvrtak, 14. travnja 2022. u 10.30 sati konferenciju za novinare u dvorani Biskupskog ordinarijata u Banjoj Luci (Kralja Petra I. 80).
Bit će to ujedno prilika za snimanje biskupove ovogodišnje uskršnje poruke.
Dobro došli!

VELIKI TJEDAN U NAŠOJ KATEDRALI SVETOG BONAVENTURE
2022-04-13 - 2022-04-17
S Cvjetnicom Crkva počinje Veliki ili Sveti tjedan. To su ujedno najsvetiji dani u cijeloj liturgijskoj godini. Naš današnji dar za maslinove grančice i naša milostinja namijenjen je misionarima i misijama. – Sjetimo se danas u molitvi misionarki i misionara koji su dali život za vjeru.
VELIKA SRIJEDA (13. travnja) u 10 sati u katedrali je svečana misa s posvetom ulja. Uz biskupa će biti svećenici iz naše biskupije, koji mognu doći, obilježit će svoj «svećenički dan». Tko od vas mogne doći na misu, zajedno ćemo sa svećenicima moliti i za njih. – Križni put će biti u 17.30 i večernja misa u 18.00 sati.
VELIKI ČETVRTAK (14. travnja) počinje sveto Vazmeno trodnevlje. U katedrali je misa Večere Gospodnje u 18 sati. — Misa Večere Gospodnje je spomen-slavlje na ustanovljenje sakramenta Euharistije i Sv. Reda. Ukoliko već niste, tijekom svetog trodnevlja kao vjernici trebate se ispovjediti, tako da možete ići na svetu pričest.
VELIKI PETAK (15. travnja) – spomen muke i smrti Kristove. Biskup će u 9 sati predvoditi u katedrali pobožnost Križnog puta, a obrede Velikog petka u 18 sati. — Na Veliki petak obvezni su post i nemrs. — Na Veliki petak i subotu katedrala će biti otvorena tijekom cijelog dana.
VELIKA SUBOTA (16. travnja) – post i nemrs nisu obvezni, ali se preporučuju.
Liturgija Uskrsnog bdjenja u katedrali počet će u 20 sati. Obredi Uskrsnog bdjenja se sastoje od: Službe svjetla, Službe riječi, Krsne službe i Euharistijske službe. Za sudjelovanje u liturgiji Uskrsnog bdjenja ponesite svijeće. – Nakon obreda bit će blagoslov uskrsnog jela.
Svima koji će za uređenje «Božjeg groba» darovati cvijeće ili svoj novčani prilog iskreno zahvaljujem, a darovati možete još do Velike srijede.
Iduće je nedjelje USKRS – SVETKOVINA GOSPODNJEG USKRSNUĆA. Pontifikalna će misa u katedrali biti u 10 sati.
